‘ગુડ નાઇટ કિશુ…ટેક રેસ્ટ!’ ધ્યેય એના રૃમનો દરવાજો બંધ કરીને બહાર નીકળી ગયો એટલે કશિશે બેગમાંથી નાઇટડ્રેસ કાઢ્યો. વૉશરૃમમાં જઈને ફ્રેશ થઈને બેડ પર લંબાવ્યું. શરીર અને મગજ બંને થાકી ગયાં હતાં. ઘટનાઓની ઘટમાળના ઓથારે એના તનમનને નીચોવી નાંખ્યું હતું. બહારથી હિંમત ટકાવી રાખી હતી, પણ અંદરથી એ હલબલી ગઈ હતી. કૌશલ છેક આટલી હદે જશે એ એની કલ્પના બહારની વાત હતી. એક પછી એક વિચાર ચાલુ થઈ ગયા. વિચારો એક વાર મગજને જકડી લે પછી એની પક્કડમાંથી છૂટવું આસાન નથી હોતું. મોડી રાત સુધી કશિશે પડખાં ફેરવ્યાં કર્યાં ત્યારે માંડ ઊંઘ આવી. સવારે એ ઊઠી તો નવ થવા આવ્યા હતા. ફ્રેશ થઈ રૃમની બહાર આવી તો ધ્યેય ડાઇનિંગ ટેબલ પર ચા પીતો બેઠો હતો.